
Ama os inimigos
Sementa amor entre fronteiras


1. VER: Cousas de nenos
- Hai veces que nos enfadamos por “cousas de nenos”, por cousas pequenas, pero axiña volvemos reconciliarnos e non pasa nada. Pero outras veces a cousa vai máis en serio e deriva en pelexas, liortas rueiras ou violencia. 

      Presenciaches algún acto violento? Que consecuencias se derivan? 

2. XULGAR: Xesús mándanos amar os inimigos 

- No evanxeo de hoxe, Xesús dinos: “Sede misericordiosos como o voso Pai é misericordioso, …amade aos inimigos, …orade por eles, …facede o ben a todos, …orade polos que vos tratan mal, …sede misericordiosos, …perdoade”. 
         -Amade aos vosos inimigos, película: https://www.youtube.com/watch?v=3 Utr29 qAe5 c 

QUE NOS QUERE DICIR? 
- Xesús non nos propón o camiño fácil, proponnos perdoar sempre, ser misericordiosos. Pero como nos custa perdoar o que nos fixeron! 
- A lectura de Samuel ponnos de exemplo a David: Saúl tiña celos de David e buscábao para matalo. David tivo ocasión de vingarse pero non o fixo. 
- A un militar polaco na II Guerra Mundial, os nazis matáronlle a súa muller e os seus fillos e a el levárono a un campo de concentración. Cando os americanos liberaron este campo os poucos sobreviventes que quedaron estaban medio mortos, excepto o noso polaco, que estaba ben a pesar de levar tanto tempo. Preguntáronlle como era posible que aguantase tanto. Este respondeulles que cando mataron a toda a súa familia permitiuse un momento de odio. Pero deuse conta que ese odio e vinganza mataríano, polo que dedicou toda a súa vida a axudar ao próximo, aínda que fose un nazi. Todo un exemplo, non? 
- Seguindo hoxe o modelo de conduta que nos dá Xesús: 
Non che gusta que che griten? Non grites. Non che gusta que che insulten? Non insultes. Non che gusta que che deixen só? Non deixes a ninguén polo camiño. Gústache que che axuden na clase? Axuda ti tamén. Gústache que che digan o simpático que es? Fala ben do outro. Gústache xogar cos amigos? Convídaos a todos. A paz nun abrazo, 2022, reflexión: 
https://www.youtube.com/watch?v=ikk4mXvr14U

Elixes o camiño do perdón? Que fas ante o bullying? 

3. ACTUAR: Sementa amor entre fronteiras

- Organizade  un momento de oración na familia ou na comunidade rezando pola paz en Ucraína. Pódevos valer a oración do final.
- Aprendede a romper a cadea do odio, dos gritos, da violencia de uns contra outros. Ser cristián non é levar una cruz no peito, iso é fácil, é elixir querer a todos, amigos ou inimigos.
Faime un instrumento da túa paz, canción: https://www.youtube.com/watch?v=NjixkdqVUKo
      En que poderías mellorar? 
Que imos facer?
LECTURAS
SAMUEL 26: O Señor entregouche hoxe no meu poder, pero eu non quixen estender a man.

Naqueles días, Saúl emprendeu a baixada ao deserto de Zif, levando tres mil homes escollidos de Israel, para buscar a David alí. David e Abisay chegaron de noite xunto á tropa. Saúl durmía, deitado no cercado, coa lanza fincada en terra á cabeceira. Abner e a tropa durmían ao redor del. Abisay díxolle a David: «Deus pon hoxe o inimigo na túa man. Déixame que o crave dun golpe coa lanza na terra. Non terei que repetir». David respondeu: «Non acabes con el, pois quen estendeu a súa man contra o unxido do Señor e quedou impune?». 
David colleu a lanza e o xerro de auga da cabeceira de Saúl, e marcharon. Ninguén os viu, nin se deu conta, nin se espertou. Todos durmían, porque o Señor fixera caer sobre eles un soño profundo. David cruzou alén e púxose en pé sobre a cima da montaña, lonxe, mantendo unha gran distancia entre eles, e gritou: «Aquí está a lanza do rei. Veña por ela un dos seus servidores, e que o Señor pague a cada un segundo a súa xustiza E a súa fidelidade. El entregouche hoxe no meu poder, pero eu non quixen estender a miña man contra o unxido do Señor». Palabra do Señor. 

SALMO 102: 

R/.   O Señor é compasivo e misericordioso.

1 CORINTIOS 15, 45-49: 
O mesmo que temos levado a imaxe do home terreal, levaremos tamén a imaxe do celestial.

LUCAS 6, 27-38: Sede misericordiosos como o voso Pai é misericordioso.
	
Narrador: Naquel tempo, díxolles Xesús aos seus discípulos: 

Xesús: -«A vós os que me escoitades dígovos: amade os vosos inimigos, facede o ben aos que vos odian, bendicide aos que vos maldín, orade polos que vos calumnian. 

  Ao que che pegue nunha fazula, preséntalle a outra; ao que che quite a capa, non lle impidas que tome tamén a túnica. A quen che pide, dálle; ao que leve o teu, non llo reclames. 

  Tratade aos demais como queredes que eles vos traten. Pois, se amades aos que vos aman, que mérito tedes? Tamén os pecadores aman os que os aman. E se facedes ben só aos que vos fan ben, que mérito tedes? Tamén os pecadores fan o mesmo. 
   
  E se prestades a aqueles dos que esperades cobrar, que mérito tedes? Tamén os pecadores prestan a outros pecadores, con intención de cobrarllo. 
  
  Pola contra, amade aos vosos inimigos, facede o ben e prestade sen esperar nada; será grande vosa recompensa e seredes fillos do Altísimo, porque el é bo cos malvados e desagradecidos. 

  Sede misericordiosos como o voso Pai é misericordioso; non xulguedes, e non seredes xulgados; non condenedes, e non seredes condenados; perdoade, e seredes perdoados; dade, e darásevos: verteranvos unha medida xenerosa, ateigada, remexida, desbordante, pois coa medida con que medirdes medirásevos a vós». Palabra do Señor. 
                                           (Narrador-Xesús)





